Päiväys

Dnro
	
	1.11.2004
	KAS-2004-J-57-30	

	
	Oikeusministeriö
PL 25
00023 VALTIONEUVOSTO	
		
Viite	Lausuntopyyntö OM 7/021/2004	

Asia	Lausunto vesilakitoimikunnan mietinnöstä	

Kaakkois-Suomen ympäristökeskus on perehtynyt vesilakitoimikunnan mietintöön. Lain rakenteen muuttaminen on onnistunut hyvin. Lisäksi useat sisällölliset muutokset selkeyttävät lain tulkintaa. Nykyiseen vesilakiin verrattuna uusi laki olisi loogisesti etenevä ja helppolukuinen. Seuraavassa on esitetty eräitä huomioita ja ehdotuksia lain jatkovalmistelua varten.

2 luku 6 §
Ruoppausmassan sijoittaminen vesialueelle aiheuttaa lähes aina haitallisia vaikutuksia. Selkeämpää olisi todeta, että ruoppausmassan sijoittaminen vesialueelle edellyttää aina vesilain mukaisen luvan. Kaakkois-Suomen ympäristökeskus on jo usean vuoden aikana vaatinut kaikille vesialueelle tehtäville läjityksille luvan hakemista.  

2 luku  9 §
Tulisi tarkemmin selvittää, voisiko luonnontilaiset purot sisällyttää 1. momentissa esitettyyn luetteloon.

2 luku 14 §
Ilmoitusvelvollisuus  vähintään 14 vuorokautta ennen toimenpiteeseen ryhtymistä on liian lyhyt, jotta viranomaisella olisi mahdollisuus perehtyä toimenpiteeseen. Ilmoitus olisi tehtävä 30 vrk ennen toimenpiteeseen ryhtymistä.

Ilmoitusvelvollisuus pitäisi lisätä myös sellaisten vesistöön rakennettavien kaapeleiden ja putkien rakentamiselle, jotka eivät muuten tarvitse lupaa. 

3 luku 3 §
Vesialueen muuttaminen täyttämällä maa-alueeksi tulisi olla aina luvanvaraista.

14 luku 4 §
Jos lupaa haetaan jo toteutetulle hankkeelle joko vapaaehtoisesti tai viranomaisen määräyksestä ja jos ympäristölupavirasto ei myönnä tällaista pysyttämislupaa, tulisi  sen päätöksessään antaa määräykset ennalleen palauttamisesta ilman erillistä hallintopakkohakemusta. Useiden riita-asioiden lopullinen ratkaisu aikaistuisi merkittävästi.

14 luku 8 §
Valmistumisilmoituksen kuuluttaminen pitäisi poistaa, koska kuuluttamisesta saatuun hyötyyn nähden kuuluttaminen kuluttaa kohtuuttomasti resursseja. Pykälän voisi muuttaa niin, että ympäristölupavirasto voi päätöksessään määrätä ympäristökeskuksen kuuluttamaan hankkeen valmistumisesta hakijan kustannuksella.

Muita huomioita
Nykyisen vesilain 12 luvun 18 §:n ja vesiasetuksen 7 luvun 82 §:n periaate tulisi saada parannettuna uuteen lakiin. Säännöstelyjen kehittämishankkeissa erilaiset tulkinnat vesistön rajasta maata vasten rajoittavat tarpeellisten muutosten tekemistä. Tästä syystä lakiin pitäisi saada maininta siitä, että säännöstelyn tarkistamisen yhteydessä vesistön raja maata vasten ei muutu vaikka keskivedenkorkeus  muuttuu, jos vedenkorkeuden tavanomainen vaihteluvyöhyke ei merkittävästi muutu tarkistamisen vuoksi.  

 
 Johtaja				Leena Gunnar

Vesistöpäällikkö		Visa Niittyniemi